
Descoperirile arheologice din mileniul II î.Hr. la 
Freidorf, în Timișoara 
 
de Conf. univ. dr. George V Grigore 
 
Situl arheologic de la Timişoara-Freidorf, descoperit în anul 
1982, ocupă o suprafaţă de 2 ha şi prezintă urme de locuire din epoca 
eneolitică (cultura Baden, mileniul II î.Hr.), epoca La Tène timpurie 
(celți de sec. IV-III î.Hr.), perioada daco-romană,epoca postromană 
(sarmați iazygi, alani târzii și gepizi)şi epoca prefeudală, până în 
secolele VIII-IX. Cu ocazia unor săpăturilor din anul 1984 au fost 
identificate două bordeie de formă triunghiulară având colţurile 
rotunjite. Intrarea se afla pe parte estică. În bordeiul nr.1 au fost găsite 
unelte confecţionate în întregime prin tehnica cioplirii, din: obsidiană, 
opal gălbui, jaspuri, silex, hialofane, carneol, diabar. De asemenea s-a 
mai găsit: a) ceramică fină, bine arsă, de culoare brună, neagră sau 
cenuşie, reprezentată prin castroane bitronconice, străchini 
bitronconice, străchini semisferice, castroane semisferice, vase 
globulare, oale bitronconice şi cupe cu ornamente compuse din 
pliseuri în mai multe registre, incizii oblice sau ondulate dispuse sub 
buză sau pe corpul vaselor. b) ceramică semifină, bine arsă, cu nisip 
fin în compoziţie şi cu exteriorul lustruit sau netezit. E reprezentată 
prin străchini semisferice, vase bitronconice, castroane tronconice şi 
oale. Ornamentele sunt sub forma liniilor incizate paralele aflate sub 
buza vasului, benzi incizat-punctate dispuse orizontal sau oblic. c) 
ceramică uzuală, de culoare brună, brun-roşcată, uneori cu miez negru 
reprezentată prin vase globulare, oale şi castroane. Ornamentaţia 
vaselor e compusă din alveole din pseudobarbotină aflate pe buză sau 
sub buză, respectiv din alveole din barbotină dispuse în şiruri paralele. 
În ceea ce priveşte plastica, trebuie menţionate un fragment de vas cu 

faţă umană, un capac de vas şi o aplicaţie antropomorfă. În bordeiul 
nr.2 au fost găsite unelte confecţionate din silex şi obsidian precum şi 
o greutate din lut ars şi o mărgea din acelaşi material. Pe lângă unelte 
s-au găsit şi fragmente ceramice foarte variate: a) Ceramica fină, 
îngrijit lucrată, cu nisip fin în compoziţie având o culoare neagră, 
neagră-cenuşie sau brună. Din această categorie s-au descoperit 
castroane bitronconice şi semisferice, străchini tronconice, oale şi 
cupe, ornamentaţia fiind reprezentată prin pliseuri realizate în tehnica 
lustruirii. b) Ceramică semifină, având în compoziţie pe lângă nisip şi 
mâl, este bine arsă, uneori chiar lustruită şi are o culoare neagră, 
neagră-cenuşie sau brună. S-au găsit castroane, străchini şi oale ce 
prezintă pe corpul lor benzi incizat-punctate care formează meandre 
sau sunt dispuse oblic pe vas. c) Ceramică uzuală ce are în compoziţia 
pastei materie organică, cioburi pisate şi mâl. De obicei sunt arse 
incomplet iar unele prezintă pe interior urme de netezire. Formele 
reprezentative sunt vasele globulare, oalele, castroanele, străchinile 
tronconice, amforele şi tăvile. Ornamentaţia e reprezentată de alveole 
dispuse pe buză sau sub aceasta şi de crestături. Plastica e reprezentată 
printr-un fragment dintr-un idol de lut ars de culoare brună, perforat 
longitudinal şi cu două incizii pe partea inferioară. 2 În urma 
cercetărilor efectuate între anii 1986-1998 s-au descoperit opt locuinţe, 
21 de gropi de provizii, opt gropi menajere, două cuptoare de olar şi 
două cuptoare menajer. Locuirea eneolitică e reprezentată de 
complexe (bordeie şi gropi de provizii) şi material arheologic 
caracteristic epocii: ceramică, fusaiole, nuclee şi lame de silex, 
material ce a fost integrat culturilor Tiszapolgar şi Baden. Pentru 
locuirea daco-romană, databilă în secolele III-IV, fragmentele de 
râşniţă descoperite, seminţele carbonizate, gropile de provizii precum 
şi materialul osteologic atestă practicarea agriculturii şi creşterea 
animalelor de către locuitorii aşezării. Resturile de vânat indică 
practicarea vânătorii. Fragmentele de castroane, oale, căni etc. de 
tradiţie atât romană cât şi autohtonă, împreună cu cele două cuptoare 
de olar şi cu fusaiolele dovedesc practicarea unor unor meşteşuguri 

casnice cum ar fi ţesutul şi olăritul. Bulgării de minereu sau zgură şi 
inventarul metalic din aşezare, alcătuit din câteva lame de cuţit din fier 
şi două fibule de bronz, par să indice existenţa unui atelier metalurgic. 
În cursul cercetărilor în anul 1986 s-a descoperit într-o groapă, la 
adâncimea de 1.13-1.25m un schelet de câine aşezat pe direcţia sud-
nord, având membrele dispuse ca şi cum ar fi fost legate. Sub schelet 
s-au găsit urme de cărbune şi cenuşă roşiatică. Împrejurul scheletului 
au apărut oase de animale dispuse aleatoriu precum şi o mărgea din 
pastă de sticlă. Deasupra mormântului se aflau nişte mici vetre de foc. 
În apropierea gropii s-au descoperit două oale borcan dacice. S-a ajuns 
la concluzia că avem de a face cu o înmormântarea rituală a câinelui, 
fenomen răspândit în lumea geto-dacică. Câinele avea funcţia de 
protector a spaţiului locuit, dar mai ales a vetrei. De asemenea câinele 
mai avea funcţia de călăuză a omului în lumea întunericului de după 
moarte. Atributele htoniene, vindecătoare şi agreste ale câinelui au dus 
la acordarea unei atenţii deosebite în cadrul ritualurilor funerare 
realizate pentru acest animal, oasele din jurul mormântului indicând 
prezenţa unui „banchet funerar” în cinstea acestuia. S-a avansat chiar 
şi ipoteza ca sacrificarea câinelui să aibă legătură cu încercările de a 
stabili o relaţie cu spiritele strămoşilor şi protejarea împotriva forţelor 
malefice. Atenţia deosebită acordată acestui animal poate fi dedusă şi 
din faptul că chiar şi groapa a fost în prealabil „purificată” prin ardere. 
Această descoperire este singulară în întregul areal al aşezării. În zona 
cercetată a putut fi constatată continuitatea locuirii până în secolul IV, 
după care, pentru începutul secolului V urmele arheologice indică 
existenţa unor morminte de înhumaţie, aparţinând unor populaţii 
alogene (sarmaţi, gepizi). Ultimele urme de locuire din sit sunt 
reprezentate de un număr mic de fragmente ceramice atribuite 
secolelor VIII-IX.  
Cercetările efectuate în anul 2017 pentru construirea unei hale 
industriale au dus la descoperirea a încă 342 de complexe arheologice 
(locuințe, morminte, gropi de provizii, gropi menajere, fântâni), 

aproape în totalitate de epocă sarmatică (sec. III-IV d.Hr.), restul 
aparținând epocii hunice (morminte din secolul al V-lea). Doar un 
singur complex aparține perioadei eneolitice (cultura Baden). 
Noutatea o reprezintă locuirea celtică, de epocă La Tène (sec. III-II 
î.Hr.). Descoperirea inedită a unei fibule cu capete de dragon indică un 
nivel timpuriu de locuire, de epocă La Tène, din perioada invaziei 
celtice în Balcani, de la începutul secolului al III î.Hr.. Cele mai 
recente morminte sunt cele databile la începutul secolului al V-lea 
d.Hr., cele gepidice, cu orientare est-vest (două morminte de femei). 
Una dintre acestea prezenta o deformare artificială a craniului, 
specifică acestor popoare. Cele mai numeroase morminte cercetate 
aparțin necropolei sarmatice (sec. IV d.Hr.), fiind cercetate 5 
morminte cu inventar funerar bogat (pahar de sticlă roman, fibule de 
bronz și argint, arme, brățări din argint, cercei din sârmă de cupru, 
mărgele din sticlă, fusaiole, vase cermice).În cadrul cercetării 
arheologice din 2017 au fost identificate și 1882 de resturi osteologice 
faunistice care au oferit indicii importante privind dieta oamenilor din 
antichitate, respectiv: vită (Bos taurus) – 35.6%, oaie (Ovis aries), 
capră (Capra hircus) – 25.9%, cal (Equus caballus) – 19.5%, porc (Sus 
domesticus) – 7.2%, câine (Canis familiaris) și pisică (Felis catus) – 
0.3%. De asemenea, au fost identificate fragmente osteologice ce 
provin de la mamifere sălbatice: cerb (Cervus elaphus) și căprior 
(Capreolus capreolus) – 2.3%. Resturile faunistice de pasăre au fost 
atribuite speciei Gallus domesticus (găină), iar un singur fragment 
osteologic de pește poate fi atribuit cel mai probabil speciei Cyprinus 
carpio – crap. 
Instituție organizatoare a acestor cercetări și studii a fost Muzeul 
Național al Banatului. Colectiv cercetare a fost format din Călin 
Timoc (responsabil cercetare), Dan Ciobotaru, Daniela Tănase, Andrei 
Georgescu, Ștefana Cristea, Cristian Oprean, Alexandru Flutur, 
Andrei Bălărie, Dragoș Diaconescu. 

